מכללת אלברט איינשטיין לרפואה

המכללה לרפואה על שם אלברט איינשטיין (באנגלית: Albert Einstein College of Medicine) היא בית ספר פרטי לרפואה בניו יורק.

תכנון המכללה החל על ידי נשיא ישיבה יוניברסיטי שמואל בלקין בשנת 1945. הפיזיקאי אלברט איינשטיין, שציין כי המכללה תהיה ייחודית בכך שתספק הכשרה רפואית ל"תלמידים מכל הדתות והגזעים", נתן את שמו למוסד. המכללה נוסדה בשנת 1953 ונפתחה רשמית ב-1955 חודשים ספורים לאחר מותו של איינשטיין.

בשנת 2015, בעקבות הקשיים הכלכליים של ישיבה יוניברסיטי, המכללה הועברה למרכז מונטיפיורי .

בשנת 2024 אפשרה תרומה של מיליארד דולר לבית הספר על ידי פרופסור רות גוטסמן לכל הסטודנטים לרפואה ללמוד במוסד ללא תשלום שכר לימוד.

במכללה ישנן תוכניות ללימודי רפואה, דוקטורט ותואר שני. הקבלה לתוכנית לרפואה היא סלקטיבית ביותר, עם שיעור קבלה של 1.85% בשנת 2024. תואר שני משותף עם אוניברסיטת העיר ניו יורק ובית הספר למשפטים קרדוזו של ישיבה יוניברסיטי.

 היסטוריה 
 הקמה 
שמאל|
ממוזער|אלברט איינשטיין במבט על דגם המכללה, לידו שמואל בלקין (משמאל), נשיא ישיבה יוניברסיטי ונתנאל גולדשטיין (מימין), התובע הכללי של מדינת ניו יורק, 1953
בשנת 1945, נשיא ישיבה יוניברסיטי שמואל בלקין החל לתכנן בית ספר חדש לרפואה חדש. תחת עידודו, ניהלה מועצת הנאמנים של הישיבה משא ומתן עם מועצת העוצרים של מדינת ניו יורק על הרחבת אמנת האוניברסיטה כך שתעניק תארים לרפואה, משא ומתן שהושלם בדצמבר 1950.

בשנת 1951, הפיזיקאי אלברט איינשטיין כתב מכתב לבלקין ובו שיבח את בית הספר המתוכנן, וכתב כי הוא "בעל חשיבות עליונה ליהדות אמריקה" וכי הוא "יקבל בברכה סטודנטים מכל הדתות והגזעים". הוא הפך ליושב ראש כבוד של קמפיין בית הספר לרפואה, לצד הגברת הראשונה לשעבר אלינור רוזוולט, מושל ניו יורק תומאס דיואי וריצ'רד ניקסון.

כאשר פנו אליו, איינשטיין היסס בתחילה לקשר את שמו עם בית הספר - הוא סירב זמן קצר קודם לכן להשאיל את שמו לאוניברסיטת ברנדייס וסירב להיות הנשיא השני של מדינת ישראל - ובמקום זאת הציע לקרוא למכללה על שם הרמב"ם. שנתיים לאחר מכן, באירוע לציון יום הולדתו ה-74, 14 במרץ 1953, איינשטיין הסכים להשאיל את שמו לבית הספר לרפואה. בשנת 1954, המכללה נתנה חסות להענקת פרס אלברט איינשטיין של אותה שנה לפיזיקאי ריצ'רד פיינמן, וביום הולדתו ה־75 העניקה לאיינשטיין ספר חגיגי שכלל, בין השאר, תרומות מעשרה זוכי פרס נובל, ראש ממשלת ישראל משה שרת, והנשיא הארי טרומן. איינשטיין נפטר ב-18 באפריל 1955, חודשים ספורים טרם פתיחת המכללה.

ב-12 בספטמבר 1955, התחיל המחזור הראשון של 56 סטודנטים ללמוד במכללה. איינשטיין היה בית הספר לרפואה הראשון שנפתח בניו יורק מאז 1897 והראשון בארצות הברית שנפתח בחסות יהודית.

 התרחבות 
ממוזער|רוז קנדי במהלך טקס הנחת אבן הפינה של מרכז רוז קנדי בשנת 1966, עם הסנאטור רוברט קנדי לשמאלה.

ניתוח מעקפים עורקי כליליים מוצלח ראשון בוצע בשנת 1960 בבית החולים איינשטיין על ידי צוות בראשות רוברט גץ. ההליך תואר ב"דברי ימי כירורגיית בית החזה " כ"אחד ההישגים הכירורגיים המשמעותיים ביותר של המאה ה-20". בשנת 1966 השלים בית הספר בית חולים פרטי להוראה בן 375 מיטות - המכונה כיום בית החולים ג'ק ויילר - כאשר ראש עיריית ניו יורק ג'ון לינדזי הוביל את פתיחתו.

מרכז המחקר אולמן למדעי הבריאות, מתקן בן 12 קומות, נפתח בשנת 1964. בשנה שלאחר מכן, קרן ג'וזף קנדי ג'וניור תרמה 1.45 מיליון דולר למכללת איינשטיין כדי להקים מרכז לחקר התפתחות אנושית ומוגבלויות שכליות. המרכז, הקרוי על שם רוז קנדי, נפתח בשנת 1970 והעסיק 200 מדענים.

 לאחר 1990 
בשנת 1990, בעקבות תרומות מצטברות של 8.5 מיליון דולר מאיש העסקים ג'ק רזניק, קמפוס איינשטיין הוכרז כקמפוס ג'ק ופרל רזניק. בשנת 2002, המכללה פתחה את מרכז המחקר גרוס לתהודה מגנטית בן שלוש הקומות. המרכז, המצויד בציוד תהודה מגנטית מעבר ל-MRI קונבנציונלי, היה אחד משישה מתקנים כאלה בעולם עם פתיחתו.

בשנת 2008, המכללה פתחה קומפלקס מחקר בשווי 225 מיליון דולר, מרכז פרייס. הרחבה זו הכפילה את גודל הקמפוס לכמעט 40 דונם. כמו כן, באותה שנה, המכללה החליפה את הלוגו הישן שלה.

בשנת 2024, רות גוטסמן - פרופסור ותיקה בבית הספר לרפואה וראש מועצת הנאמנים - תרמה מיליארד דולר לבית הספר כדי להפוך את שכר הלימוד חינמי לכל הסטודנטים. התרומה גם קבעה שהמכללה לעולם לא תשנה את שמה. התרומה הייתה אחת הגדולות ביותר לכל מוסד חינוכי, ולפי הניו יורק טיימס, כנראה התרומה הגדולה ביותר לכל בית ספר לרפואה.

 ארגון ושיתופי פעולה 
במכללת איינשטיין ישנן 30 מחלקות אקדמיות. המנהל האקדמי הראשי של המכללה הוא הדיקן ע"ש מרילין וסטנלי כץ, תפקיד שממלא ירון תומר מאז 2023. חבר הנאמנים מורכב משלושה נושאי משרה - היו"ר רות גוטסמן, הגזבר נתן גנצ'ר, ומנכ"ל ונשיא מונטיפיורי איינשטיין פיליפ אוזואה נכון לשנת 2025.

 מונטיפיורי 
מערכת הבריאות ע"ש מונטיפיורי, מוסד האם של המכללה, היא מערכת בריאות פרטית ללא מטרות רווח ואחד המעסיקים הגדולים ביותר בניו יורק. היא כוללת 15 בתי חולים, כולל המרכז הרפואי מונטיפיורי איינשטיין ובית החולים לילדים מונטפיורי, ויש בו את חדר המיון העמוס ביותר בניו יורק ואת התשיעי העמוס ביותר בארצות הברית. המערכת נוסדה בשנת 1884 וקרויה על שם משה מונטיפיורי.

בשנות ה-2010, קשייה הכלכליים הגוברים של ישיבה יוניברסיטי - שנגרמו בין היתר בעקבות עלויות התפעול הגבוהות של מכללת איינשטיין והפסד של 110 מיליון דולר עקב תרמית הפונזי של ברני מיידוף בשנת 2008 - הובילו את האוניברסיטה להעביר את הבעלות על בית הספר לרפואה למונטיפיורי בשנת 2015. אף על פי שפרטי העסקה נשמרו במידה רבה בסודיות, מכללת איינשטיין הפכה לישות חדשה עם 51 אחוזים בבעלות מונטיפיורי ו-49 אחוזים בבעלות ישיבה. מונטיפיורי קיבלה על עצמו את כל האחריות התפעולית והפיננסית. ישיבה יוניברסיטי המשיכה להעניק תארים למכללת איינשטיין עד 2019, אז בית הספר לרפואה קיבל סמכות עצמאית להענקת תארים.

 יעקבי 
במקביל לבניית הבניין הראשון של מכללת איינשטיין, בנתה העיר ניו יורק בית חולים בן 1,349 מיטות בעלות של 37.5 מיליון דולר בסמוך לבית הספר. כיום הוא משמש כבית החולים להוראה של איינשטיין. בית החולים יעקבי הוא חבר ב־NYC Health + Hospitals, מערכת הבריאות העירונית הגדולה ביותר בארצות הברית.

 גוף הסטודנטים 
נכון לשנת 2025, היו למכללת איינשטיין 789 סטודנטים לרפואה, על פי US News & World Report. הקבלה לתוכנית הרפואה של מכללת איינשטיין היא סלקטיבית ביותר, עם שיעור קבלה של 1.85% בשנת 2024. כל הסטודנטים מקבלים את מלגת גוטסמן, מלגה מלאה בשכר הלימוד.

קישורים חיצוניים

 הערות שוליים 

קטגוריה:ניו יורק: אוניברסיטאות ומכללות
קטגוריה:ישיבה יוניברסיטי
קטגוריה:ארצות הברית: אוניברסיטאות ומכללות פרטיות